b'\n_START_ARTICLE_\nN\xc3\xbcrburgring\n_START_SECTION_\n1927\xe2\x80\x9339: \xc2\xabN\xc3\xbcrburg-Ring\xc2\xbb\n_START_PARAGRAPH_\nTidlig p\xc3\xa5 1920-tallet ble l\xc3\xb8p kalt ADAC Eifelrennen arrangert p\xc3\xa5 offentlige veier i Eifel-fjellene. Dette ble raskt ansett som b\xc3\xa5de upraktisk og farlig, og for \xc3\xa5 l\xc3\xb8se dette problemet, samt skaffe arbeidsplasser og lokke turister til omr\xc3\xa5det, ble det foresl\xc3\xa5tt \xc3\xa5 bygge en dedikert racerbane, med inspirasjon fra Italias Monza og Berlins AVUS, men allikevel av en helt annen karakter. Banens l\xc3\xb8p i fjellene minnet om l\xc3\xb8ypa som ble brukt i Targa Florio, et av de aller viktigste bill\xc3\xb8pene p\xc3\xa5 1920-tallet. Den originale N\xc3\xbcrburgring var ment som en presentasjon av tysk bilindustri og racingtalent, og ble bygget for begge form\xc3\xa5l. Det var arkitektfirmaet Eichler Architektb\xc3\xbcro fra Ravensburg (eid av arkitekt Gustav Eichler) som hadde designet banen, og byggingen startet i september 1925._NEWLINE_Den gang var det \xc3\xa9n enkelt 28,265 km lang bane med en gjennomsnittlig bredde p\xc3\xa5 8 til 9 meter, og totalt 174 kurver, som kunne deles i to: S\xc3\xbcdschleife (\xc2\xabSydsl\xc3\xb8yfen\xc2\xbb), som var 7,747 m lang, og Nordschleife (\xc2\xabNordsl\xc3\xb8yfen\xc2\xbb), som var 22,810m lang. Begge strekningene delte to rettstrekninger (\xc3\xa9n av dem var start/m\xc3\xa5l-strekningen). I tillegg ble det bygget en liten bane rundt m\xc3\xa5lomr\xc3\xa5det (2,292 m lang) som kunne brukes til treninger eller sm\xc3\xa5 arrangementer._NEWLINE_Banen sto ferdig v\xc3\xa5ren 1927, og ADAC Eifelrennen-l\xc3\xb8pene fortsatte der. Det f\xc3\xb8rste verdensmesterskapet i sykling ble arrangert den 19. juni 1927, og det f\xc3\xb8rste tyske Grand Prix \xc3\xa9n m\xc3\xa5ned senere. I tillegg ble banen \xc3\xa5pnet for publikum p\xc3\xa5 kvelder og i helger, mot betaling._NEWLINE_Den komplette Ringen ble i 1929 brukt i sitt siste store racingarrangement, da Grand Prix-l\xc3\xb8pene ble flyttet til kun Nordschleife. Motorsykkell\xc3\xb8p og mindre l\xc3\xb8p brukte vanligvis den kortere og sikrere S\xc3\xbcdschleife. Mange minneverdige bill\xc3\xb8p fant sted p\xc3\xa5 banen f\xc3\xb8r krigen, med talentene til de tidlige Ringmeistere som Rudolf Caracciola, Tazio Nuvolari og Bernd Rosemeyer.\n_START_SECTION_\n1947\xe2\x80\x9370: Det gr\xc3\xb8nne helvete\n_START_PARAGRAPH_\nEtter 2. verdenskrig startet bill\xc3\xb8pene igjen p\xc3\xa5 1950-tallet, og N\xc3\xbcrburgrings Nordschleife ble igjen hovedsetet for det tyske Grand Prix, som en del av verdensmesterskapet i Formel 1 (med unntak av 1959, da l\xc3\xb8pene ble kj\xc3\xb8rt p\xc3\xa5 AVUS i Berlin). En ny gruppe Ringmeistere dominerte l\xc3\xb8pene \xe2\x80\x93 Alberto Ascari, Juan Manuel Fangio, Stirling Moss, Jim Clark, John Surtees, Jackie Stewart og Jacky Ickx._NEWLINE_Den 5. august 1961, under trening til det tyske Grand Prix, ble Phil Hill den f\xc3\xb8rste person som kj\xc3\xb8rte en runde p\xc3\xa5 N\xc3\xbcrburgrings Nordschleife p\xc3\xa5 under ni minutter, med en rundetid p\xc3\xa5 8 m 55,2 s i en Ferrari 156 \xc2\xabSharknose\xc2\xbb Formel 1-bil. Selv 40 \xc3\xa5r senere vil de aller krafigste gatebilene ha problemer med \xc3\xa5 komme under en rundetid p\xc3\xa5 \xc3\xa5tte minutter, med mindre det sitter en profesjonell sj\xc3\xa5f\xc3\xb8r eller noen som er ekstremt kjent rundt banen bak rattet._NEWLINE_Flere runder av det tyske Grand Prix for motorsykler ble ogs\xc3\xa5 avholdt, for det meste p\xc3\xa5 den 7,7 km lange S\xc3\xbcdschleife, men Hockenheimring og Solituderennen var hovedbanene for motorsykkell\xc3\xb8pene._NEWLINE_I 1953 ble ADAC 1000km N\xc3\xbcrburgring arrangert for f\xc3\xb8rste gang, et utholdenhetsl\xc3\xb8p som var med i World Sportscar Championship i flere ti\xc3\xa5r. L\xc3\xb8pet 24 Hours N\xc3\xbcrburgring kom til i 1970._NEWLINE_Sent p\xc3\xa5 1960-tallet ble Nordschleife og flere andre baner stadig farligere for siste generasjons Formel 1-biler. I 1967 ble en sjikane lagt til f\xc3\xb8r m\xc3\xa5lstrekningen, kalt Hohenrain, for \xc3\xa5 redusere hastigheter ved inngangen til serviceomr\xc3\xa5det. I 1970, etter den fatale ulykken til Piers Courage p\xc3\xa5 Zandvoort-banen bestemte Formel 1-sj\xc3\xa5f\xc3\xb8rene seg for \xc3\xa5 boikotte Ringen med mindre store forandringer ble gjort, slik det ble gjort p\xc3\xa5 Spa-banen et \xc3\xa5r tidligere. Endringene var ikke mulig \xc3\xa5 gjennomf\xc3\xb8re p\xc3\xa5 kort varsel, og det tyske Grand Prix ble flyttet til Hockenheimring, som allerede var bygget om.\n_START_SECTION_\n1971\xe2\x80\x9383: Endringer\n_START_PARAGRAPH_\nEtter Formel 1s krav ble Nordschleife bygget om ved \xc3\xa5 fjerne noen humper og ved \xc3\xa5 installere autovern rundt banen. Banen ble ogs\xc3\xa5 gjort rettere, noe som reduserte det offisielle antallet kurver. Det tyske GP kunne igjen arrangeres p\xc3\xa5 Ringen, i tre \xc3\xa5r, mellom 1971 og 1973. Sikkerhet ble senere ytterligere forbedret, for eksempel ved fjerning av hoppene p\xc3\xa5 den lengste rette strekningen, og ved \xc3\xa5 gj\xc3\xb8re den bredere. En ny serie med 3 Formel 1-l\xc3\xb8p ble holdt frem til 1976, men stadig h\xc3\xb8yere sikkerhetskrav fra Formel 1-f\xc3\xb8rerne og FIA ble for dyre eller umulige \xc3\xa5 gjennomf\xc3\xb8re. Derfor ble l\xc3\xb8pet i 1976 d\xc3\xb8mt til \xc3\xa5 bli det siste Formel 1-l\xc3\xb8pet p\xc3\xa5 Nordschleife, selv f\xc3\xb8r det var kj\xc3\xb8rt._NEWLINE_Banens ekstraordin\xc3\xa6re lengde p\xc3\xa5 over 22 kilometer og det faktum at det var d\xc3\xa5rlig med plass fordi den l\xc3\xa5 helt inntil fjellene gjorde at Ringen ikke klarte \xc3\xa5 m\xc3\xb8te de stadig strengere sikkerhetskravene. Dessuten var banen ikke passende for den stadig voksende TV-industrien. Niki Lauda, regjerende verdensmester og den eneste personen som noen sinne har kj\xc3\xb8rt alle Nordschleifes 22\xc2\xa0835 meter p\xc3\xa5 under syv minutter (6.58,6, 1975), foreslo for de andre f\xc3\xb8rerne at banen skulle boikottes i 1976 p\xc3\xa5 grunn av sikkerhetskravene. De andre f\xc3\xb8rerne stemte mot ideen, og l\xc3\xb8pet ble arrangert. Ironisk nok var det Lauda som krasjet i sin Ferrari, sannsynligvis p\xc3\xa5 grunn av feil med understellet. Bilen tok fyr, og fordi ulykken skjedde allerede i andre runde, var den full av bensin. Niki Lauda ble kraftig forbrent og svevde mellom liv og d\xc3\xb8d lenge. Han overlevde takket v\xc3\xa6re den raske innsatsen til f\xc3\xb8rerkollegene Arturo Merzario, Guy Edwards, Brett Lunger og Harald Ertl, som var f\xc3\xb8rst p\xc3\xa5 ulykkesstedet. Ulykken beviste ogs\xc3\xa5 at distansene ble for store for vanlige brannbiler og ambulanser, selv om det tyske motorsportforbundet var utstyrt med en Porsche 911 redningsbil, merket (R). For Formel 1 betydde denne ulykken en forel\xc3\xb8pig slutt p\xc3\xa5 N\xc3\xbcrburgring som arena. Tysklands Formel 1 Grand Prix ble flyttet til Hockenheimring i 1977._NEWLINE_I 1980 ble det tyske Grand Prix for motorsykler arrangert for siste gang p\xc3\xa5 Ringen, f\xc3\xb8r det ble flyttet til Hockenheim. Et \xc3\xa5r senere, i 1981, startet arbeid p\xc3\xa5 en ny bane, 4,5 km lang, som ble bygget p\xc3\xa5 og rundt det gamle serviceomr\xc3\xa5det. P\xc3\xa5 samme tid ble det bygget en snarvei p\xc3\xa5 Nordschleife som kuttet ned banen til 20\xc2\xa0832 meter, og med en ekstra, smal servicefil kunne banen igjen brukes til bill\xc3\xb8p i 1983, som utholdenhetsl\xc3\xb8pet 1000km N\xc3\xbcrburgring, samtidig som veiarbeid p\xc3\xa5gikk i n\xc3\xa6rheten. Rundetidsrekorden var per 29. juni 2018 tiden 5:19.546, en gjennomsnitthastighet p\xc3\xa5 234,693 km/t, og ble oppn\xc3\xa5dd  av Timo Bernhard i en Porsche 919 Hybrid EVO._NEWLINE_S\xc3\xbcdschleife hadde ikke blitt bygget om i 1970/71, og ble droppet noen f\xc3\xa5 \xc3\xa5r senere til fordel for den oppgraderte Nordschleife, S\xc3\xbcdschleife er i dag for det meste borte (mye p\xc3\xa5 grunn av byggingen av den nye banen), eller bygget om til normal, offentlig vei, men den er ikke helt glemt: det eksisterer en fan-webside, og et lite bill\xc3\xb8p ble arrangert i 2005.\n_START_SECTION_\n1984: Den nye Grand Prix-banen\n_START_PARAGRAPH_\nDen nye N\xc3\xbcrburgring ble ferdigstilt i 1984, og fikk navnet GP-Strecke. Denne banen ble bygget for \xc3\xa5 m\xc3\xb8te de strengeste sikkerhetskrav, men ble ansett som en skygge av den eldre banen. Noen fans, som m\xc3\xa5tte sitte mye lenger unna banen, kalte banen Eiffelring, Ersatzring eller liknende, fordi de mente banen ikke fortjente navnet N\xc3\xbcrburgring._NEWLINE_I tillegg til andre store l\xc3\xb8p ble det igjen kj\xc3\xb8rt Formel 1-l\xc3\xb8p p\xc3\xa5 ringen i 1984, da det europeiske Grand Prix ble avholdt der, etterfulgt av det tyske Grand Prix \xc3\xa5ret etter, den eneste gangen tysk GP har blitt avholdt p\xc3\xa5 den \xc2\xabnye\xc2\xbb N\xc3\xbcrburgring. Fordi F1 forsvant ble andre l\xc3\xb8p h\xc3\xb8ydepunktene p\xc3\xa5 banen, som lastebil-racing, veteranbill\xc3\xb8p og til og med Rock am Ring-konsertene._NEWLINE_Etter Michael Schumachers suksess og f\xc3\xb8rste verdensmestertittel blir et andre tysk F1-l\xc3\xb8p arrangert p\xc3\xa5 ringen hvert \xc3\xa5r (siden 1995), kalt Europas Grand Prix eller Luxembourgs Grand Prix._NEWLINE_I 2002 ble banen endret, ved \xc3\xa5 bytte ut den tidligere \xc2\xabCastrol-sjikanen\xc2\xbb mot slutten av m\xc3\xa5lstrekningen med en skarp h\xc3\xb8yresving, for \xc3\xa5 lage en forbikj\xc3\xb8ringsmulighet. I tillegg ble en annen, roligere banedel bygget der den tidligere gokart-banen l\xc3\xa5. Dette utvidet GP-banen fra 4500 m til 5200 m, mens Hockenheimring p\xc3\xa5 samme tid ble kortet ned fra 6800 m til 4500 m._NEWLINE_De senere \xc3\xa5rene har l\xc3\xb8p p\xc3\xa5 b\xc3\xa5de Ringen og Hockenheimring tapt penger p\xc3\xa5 grunn av stadig h\xc3\xb8yere lisensavgifter til Bernie Ecclestone, som eier rettighetene til Formel 1, og p\xc3\xa5 grunn av lave publikumstall p\xc3\xa5 grunn av h\xc3\xb8ye billettpriser. Derfor har begge baner diskutert \xc3\xa5 dele et enkelt l\xc3\xb8p mellom seg i fremtiden._NEWLINE_Ringen har beholdt sin assosiasjon til tragiske hendelser. Til tross for de h\xc3\xb8ye standardene har noen f\xc3\xa5 sj\xc3\xa5f\xc3\xb8rer blitt lammet eller drept i ulykker. I F1 traff Ralf Schumacher broren i 1997, noe som kan ha kostet Michael verdensmestertittelen. I 1999 klarte Johnny Herbert \xc3\xa5 hale i land den eneste seieren for teamet som tidligere verdensmester Jackie Stewart eide. Ett av h\xc3\xb8ydepunktene i 2005-sesongen var Kimi R\xc3\xa4ikk\xc3\xb6nens spektakul\xc3\xa6re avslutning, da understellet hans gav etter i siste runde etter \xc3\xa5 ha blitt rundjult i flere runder p\xc3\xa5 grunn av et flatt dekk som ikke hadde blitt byttet.\n_START_SECTION_\nRacing p\xc3\xa5 Nordschleife i dag\n_START_PARAGRAPH_\nDet arrangeres fortsatt l\xc3\xb8p p\xc3\xa5 Nordschleife, enten p\xc3\xa5 den enkle 20,8 km lange versjonen, eller p\xc3\xa5 en kombinert 24,4 km lang bane som bruker deler av den moderne F1-banen pluss F1-banens gigantiske serviceomr\xc3\xa5de. _NEWLINE_Det \xc3\xa5rlige h\xc3\xb8ydepunktet er 24 Hours N\xc3\xbcrburgring-helgen, som vanligvis avholdes i midten av juni. Her deltar 220 biler (alt fra sm\xc3\xa5, 100 hesters biler til 700 hk turbo-Porsche eller 500 hk fabrikksbiler fra BMW, Opel, Audi med fler), over 700 sj\xc3\xa5f\xc3\xb8rer (b\xc3\xa5de amat\xc3\xb8rer og profesjonelle) og opp til 220\xc2\xa0000 tilskuere. Flere norske team har ogs\xc3\xa5 deltatt i dette l\xc3\xb8pet opp gjennom \xc3\xa5rene. De norske f\xc3\xb8rerne som har kj\xc3\xb8rt flest 24-timersl\xc3\xb8p p\xc3\xa5 N\xc3\xbcrburgring er H\xc3\xa5kon Schj\xc3\xa6rin og Roger Sandberg. I 2005 fikk de f\xc3\xb8lge av Atle Gulbrandsen og opprettet Audi-teamet Olrud Mobil 1 Racing. Senere ble Olrud Mobil 1 Racing til M\xc3\xb8ller Bil Motorsport med sj\xc3\xa5f\xc3\xb8rene Schj\xc3\xa6rin, Gulbrandsen og Kenneth \xc3\x98stvold. _NEWLINE_En annen norsk sj\xc3\xa5f\xc3\xb8r som har oppn\xc3\xa5dd gode resultater p\xc3\xa5 N\xc3\xbcrburgring i nyere tid er Christian Krognes. Han begynte \xc3\xa5 kj\xc3\xb8re p\xc3\xa5 N\xc3\xbcrburgring for M\xc3\xb8ller Bil Motorsport i 2010, og i I 2011 fikk han kontrakt med det Tyske teamet Lautner Motorsport der han tok flere klasseseire i SP3T klassen. I 2012 vant han det det tyske langdistansemesterskapet med LMS Engineering sammen med Ulli Andre og Dominik Brinkmann. Fra v\xc3\xa5ren 2016 fikk Krognes kontrakt med det tyske teamet Walkenhorst Motorsport Powerd by Dunlop hvor han kj\xc3\xb8rte en BMW M6 GT3 i VLN serien samt 24 timers l\xc3\xb8pet p\xc3\xa5 N\xc3\xbcrburgring. Med denne bilen satte han uoffisiell banerekord to ganger. Den siste ble satt den 24.september 2016 og er p\xc3\xa5 07.53,375 p\xc3\xa5 den 24,369 km lange varianten av banen. _NEWLINE_I tillegg til det \xc3\xa5rlige 24-timersl\xc3\xb8pet kj\xc3\xb8res det ogs\xc3\xa5 et eget mesterskap med langdistansel\xc3\xb8p (VLN) p\xc3\xa5 N\xc3\xbcrburgring Nordschleife. Her har det ogs\xc3\xa5 v\xc3\xa6rt norsk deltakelse fra mange team, deriblant Olrud Mobil 1 Racing og M\xc3\xb8ller Bil Motorsport._NEWLINE_Det er en offisiell rundetidsm\xc3\xa5ling for produksjonsbiler p\xc3\xa5 Nordschleife.\n_START_SECTION_\nNordschleife - offentlig tilgang\n_START_PARAGRAPH_\nNordschleife har v\xc3\xa6rt en offentlig tilgjengelig vei i nesten 80 \xc3\xa5r. Med den noe reduserte lengden 20.8 km, uten GP-Strecke, blir Nordschleife ofte stengt for testform\xc3\xa5l, treningsrunder eller racingarrangementer. Ellers er banen \xc3\xa5pen for s\xc3\xa5kalt Touristenfahrten, det vil si for alle med en gateregistrert bil eller motorsykkel, og til og med turistbusser, campingbiler og biler med henger. N\xc3\xbcrburgring er en popul\xc3\xa6r attraksjon for entusiaster fra hele verden, delvis p\xc3\xa5 grunn av sin historie, og p\xc3\xa5 grunn av utfordringen banen fortsatt representerer. Mangelen p\xc3\xa5 m\xc3\xb8tende trafikk og kryss skiller den fra vanlige veier, og mangelen p\xc3\xa5 fartsgrense p\xc3\xa5 nesten hele banen er en ekstra attraksjon, hovedsakelig for turister. Ulykker er relativt vanlige.'